  Виталий Пронин Биатлонэн, куасэн бызьылонэн ӵош асьме республикаын, оло, выльысь улӟоз мотоспорт. Талы осконэн радъяськизы Россиысь ДОСААФ-лэн кубокез понна ӵошатсконъёс. Котьку сямен соос ортчизы Гракын, Россиысь ДОСААФ-лэн кивалтӥсезлэн Сергей Маевлэн вордскем палъёсаз.Ӵошатсконэ вуылӥзы Башкортостанысь, Чувашиысь, Пермьысь, Самара, Киров улосъёсысь но мукет интыосысь 100-лэсь ятыр спортсменъёс. Удмуртиысь мотоциклистъёс пӧлазы чик но ляб ӧз адӟиське. Угось кык питрано эшъёссы ӵыжак-вылесь. Туэ февраль толэзе гинэ соосты кузьмазы Президент Александр Волков но генерал-полковник Сергей Маев. Спортсменъёсмылы ёзвиоссэс-быгатонлыкъёссэс кыдатон инты но табере вань - Ижысь аэроклуб бордын усьтэмын пиосты визьноданъя но армилы дасянъя центр. Со ик бурд улаз басьтӥз мотоциклистъёсты.Ӵошатсконъёсты сӥё-дано усьтонэ вуылӥзы республикаысьтымы вылӥ кивалтӥсьёс. Президент Александр Волков спортсменъёслы вольыт сюресъёс сӥзиз, асмелэнъёсызлы оскемзэ вераз. Ӵушкась шунды ӧз кышкаты учкисьёсты но - оло, быдэс Грак но артэ ёросъёсын улӥсьёс тымиськизы трасса дуре. Спортсменъёс гинэ ӧжытак тулкымъяськизы: уз азьтэмъяське меда питрано эшъёссы, кызьы меда пумиталоз со-осты сюрес?Ӵошатсконъёсты, сюлэмъёс шымырскытэк, учкыны ӧз луы. Нырысетӥ спортсменъёс сюрес вылэ омырскем бере ик трасса вадьсын пурӟиз тузон гурезь. Берло радъёсын ширтӥсьёсты адӟыны уг луы. Кин палдӥз, кин азьпала потӥз - ваньмыз сураськиз. Спортсменъёс оско ас кужымзылы, чиданзылы, питрано эшсылы...Но со сяна кулэ на удалтон! Та рад со учкиз Москваысь спортсменъёс пала. Дас ньыль команда пӧлын нюръяськыса, нырысетӥ но кыкетӥ интыосты шоркарысь мотоциклистъёс кайпалтӥзы. Удмуртиысь спортсменъёс луизы сизьыметӥ. Сокем урод ӧвӧл, лулӟизы тренеръёсмы, асьмелэсьсэ басьтом вуоно ӵошатсконъёсын...Гракъёслэн мукет лулӟылонзы: эх, табыдӟа ӵошатсконъёс ортчытӥськом, нош асьмелэн спортсменъёсмы ӧвӧл...- Тренеръёсмы вань, ворттылыны мылкыд карисьёс но шедёзы, - вераз ДОСААФ-лэн Грак ёзысьтыз визьноданъя но спортъя центрен кивалтӥсь Анатолий Лукин. - Вазен аръёсы таӵе ӵошатсконъёсы пыриськылӥськом вал. Но мотоциклъёсмы вужмизы. Зэм, осконмы нош ик ӝуатскиз: Сергей Маев ёросмылы вить транспорт сӥзиз!Элина Васильева.  